Title: Guia didàctica del professorat
Course: Física i Química 4t ESO 1r T

1. Descripció del curs

Característiques del curs

Aquest curs està estructurat en 3 mòduls per a dur a terme durant el primer trimestre ampliables a altres mòduls posteriors, i diferenciats cada un en el seu contingut de manera que cada mòdul es pugui tractar de manera independent i es pugui ubicar al moment del curs que es cregui oportú.

En cada mòdul hi ha un apartat de recursos on trobareu continguts globals del tema o unitat a treballar, així com recursos relacionats o aplicacions per a seguir investigant, i un apartat d’activitats, teòriques i pràctiques, per tal de poder consolidar els aprenentatges adquirits i poder anar fent un seguiment global de l’alumnat.

Les eines que proporciona la plataforma moodle ens permeten avaluar l’alumnat i qualificar les activitats presentades, però també permeten fer un seguiment acurat de l’activitat de l’alumne/a al curs i poder donar retroacció i resposta al seu treball. Aquestes mateixes eines ens poden permetre fer un seguiment més personalitzat o acurat per al tractament de la diversitat si activem o desactivem la compleció d’activitats o les restriccions d’accés que trobareu en les diferents propostes. Per tant conté activitats que tenen en compte la diversitat de l'alumnat, podríem dir, basades indirectament en un Disseny Universal per a l'Aprenentatge (DUA), sense que necessàriament s'hagin pensat seguint totes les pautes d'un disseny d'aquesta tipologia. Algunes activitats es poden realitzar en altres nivells i es podran repensar les propostes per a fer entregues amb altres formats que es creguin oportuns, per exemple, fent ús de documents compartits en entorns gestionats pel mateix centre, entregues mitjançant agrupaments, etc.

En aquest sentit, el curs s'ha configurat per a poder treballar en grups i s'han creat agrupaments bàsics modificables lligats a determinades activitats (vegeu l'apartat 4 de la guia)

Una altra característica important, en el cas d'haver de treballar des de casa, és el fet de poder potenciar l’ús de fòrums perquè es pugui treballar amb la resolució de dubtes i aprenentatge també entre iguals i es promocioni en menor o major mesura l’autoavaluació i coavaluació de l’alumnat.

Quan s’escaigui, hi trobareu també activitats amb rúbriques d’avaluació els criteris de les quals es comunicaran per defecte prèviament a l’alumnat.

Dedicació horària

Aquest curs està pensat per a dur-lo a terme durant 3 hores lectives setmanals sense desdoblaments amb el grup-classe, amb previsió que es puguin dur a terme totes o la majoria de les activitats tant de manera presencial com a distància per si en algun moment cal utilitzar de manera híbrida els materials preparats.

De totes maneres, però, tot i que l’assignació horària setmanal de les matèries de ciències de la naturalesa per a 4t d’ESO s’estableix en 3 hores lectives setmanals amb caràcter general d'acord al currículum del decret que ens afecta (vegeu pàg. 18 a la normativa enllaçada a l’apartat 2 de la guia), existeix la possibilitat que una d’aquestes hores es pugui realitzar amb desdoblament de l’alumnat en dos grups (el qual suposa 4 hores de docència per cada 3 hores amb l’alumnat). Per tant, en cas de realitzar desdoblaments, trieu ordenar les activitats o proposar-les en el moment o espai que creieu convenient.

Per altra banda, com que alguns centres concentren les hores de dedicació de les ciències de la naturalesa per a fer durant un quadrimestre Física i Química i l’altre quadrimestre altra optativa, o viceversa i altres poden fer o no desdoblaments, amb casuístiques, per tant, molt diverses, cal tenir en compte que cal adaptar tots aquests materials a les necessitats pròpies i fer-ne l’ús que creieu oportú, més encara tenint en compte que, segons la política de centre o les necessitats específiques que es donin, i d’acord amb el decret d’autonomia, els centres educatius poden establir projectes interdisciplinaris o globalitzats que modifiquin aquesta dedicació horària.

2. Ubicació en el currículum i competències

El curs s’ha dissenyat en mòduls de continguts o unitats didàctiques basades en els continguts curriculars d’educació secundària obligatòria de l’àmbit cientificotecnològic per a l’aprenentatge de la Física i la Química a 4t d’ESO (Decret 187/2015 DOGC núm. 6945 – 28.8.2015, pàgines 163 i 165).

Aquest currículum relaciona els diferents continguts de 4t d’ESO per la Física i i la Química en 5 grans blocs: Investigació i experimentació (comú a tots els blocs) (CC15, CC16); Les forces i el moviment (CC3, CC4, CC6); L’energia (CC2, CC5, CC6); La matèria: propietats i estructura (CC8); i Els canvis (CC7, CC8). En aquest curs, aquests blocs i els continguts s’han estructurat seguint les agrupacions que veureu a continuació, indicant entre parèntesis els continguts clau (CC) que es treballen en cada unitat lligats cada un a l’assoliment de diferents competències de l’àmbit científic tecnològic que podeu trobar en aquest document (vegeu).

Continguts

MÒDUL 1: El mètode científic (CC15, CC16)
- Teories i fets científics. Construcció i validació del coneixement científic per part de la comunitat científica.
- Projecte d’investigació. Possibles estratègies per afrontar la recerca de respostes a una pregunta en l’àmbit científic escolar: formulació de preguntes investigables, hipòtesis, disseny experimental, obtenció de dades (anàlisi d’errors i expressió dels resultats, si és el cas), resultats i conclusions.

MÒDUL 2: El moviment del cossos (CC3)
- Magnituds escalars i vectorials.
- Les forces com a vectors. Anàlisi qualitativa dels moviments rectilinis i curvilinis. Representacions gràfiques. Anàlisi quantitativa del moviment rectilini uniforme.
- Les lleis de Newton i la seva aplicació a la identificació i anàlisi de moviments i forces en la vida quotidiana. Situacions relacionades amb accidents de trànsit i anàlisi de mesures preventives. Anàlisi experimental de la caiguda lliure i de la independència de la seva acceleració envers la massa.

MÒDUL 3: Les forces i l’univers (CC3, CC4, CC6)
- Equilibri de forces. Pes dels objectes i centre de gravetat. Força normal, de fregament i centrípeta. Relació entre força i deformació en els cossos elàstics.
- Anàlisi experimental de la pressió exercida per sòlids, líquids i gasos. Variables que influeixen en el valor de la pressió atmosfèrica. Fenòmens meteorològics i mapes del temps.
- La importància de la llei de la gravitació universal i la seva aplicació en l’anàlisi del moviment dels astres i les naus espacials.

Els continguts clau que es desenvoluparan fent el seguiment d’aquesta proposta són els següents:

- CC15. Fases d’una investigació. Disseny d’un procediment experimental.
- CC16. Teories i fets experimentals. Controvèrsies científiques. Ciència i pseudociència.
- CC3. Model d’interacció física. Forces i moviments.
- CC4. Model univers.
- CC6. Model càrrega i interacció elèctrica.

Des del punt de vista de les dimensions curriculars, la dimensió que es treballarà d'acord amb els continguts proposats serà, sobretot, la dimensió d’indagació de fenòmens naturals i de la vida quotidiana, tot i que, de manera indirecta, també es veuran alguns continguts clau relacionats amb la dimensió d’objectes i sistemes tecnològics de la vida quotidiana i la dimensió de medi ambient, ja que s’intentarà que hi hagi activitats relacionades amb aquestes dimensions.

Les competències de l’àmbit cientificotecnològic que es relacionen amb els continguts clau exposats, seran, doncs, les següents (totes dins la dimensió d’indagació de fenòmens naturals i de la vida quotidiana)

- Competència 1: Identificar i caracteritzar els sistemes físics i químics des de la perspectiva dels models, per comunicar i predir el comportament dels fenòmens naturals.
- Competència 2: Identificar i caracteritzar els sistemes biològics i geològics des de la perspectiva dels models, per comunicar i predir el comportament dels fenòmens naturals.
- Competència 3: Interpretar la història de l’Univers, de la Terra i de la vida utilitzant els registres del passat.
- Competència 4: Identificar i resoldre problemes científics susceptibles de ser investigats en l’àmbit escolar, que impliquin el disseny, la realització i la comunicació d’investigacions experimentals.
- Competència 5: Resoldre problemes de la vida quotidiana aplicant el raonament científic.
- Competència 6: Reconèixer i aplicar els processos implicats en l’elaboració i validació del coneixement científic

I de manera indirecta es treballaran en la mesura del possible la Competència 7. Utilitzar objectes tecnològics de la vida quotidiana amb el coneixement bàsic del seu funcionament, manteniment i accions a fer per minimitzar els riscos en la manipulació i en l’impacte mediambiental i la Competència 9. Dissenyar i construir objectes tecnològics senzills que resolguin un problema i avaluar-ne la idoneïtat del resultat (de la dimensió “objectes i sistemes tecnològics de la vida quotidiana”) i la Competència 10. Prendre decisions amb criteris científics que permetin preveure, evitar o minimitzar l’exposició als riscos naturals (de la dimensió “medi ambient”).

Competències Bàsiques Transversals

Competència Digital

Els continguts clau de l’àmbit digital que es treballaran són:

- CC7. Realitat virtual i augmentada
- CC9. Eines d’edició de documents de text, presentacions multimèdia i processament de dades numèriques.
- CC10. Llenguatge audiovisual: imatge fixa, so i vídeo.
- CC13. Fonts d’informació digital: selecció i valoració.
- CC15. Ètica i legalitat en l’ús i instal·lació de programes, comunicacions i publicacions, i en la utilització de la informació.
- CC24. Aprenentatge permanent: entorns virtuals d’aprenentatge, recursos per a l’aprenentatge formal i no formal a la xarxa
- CC28. Identitat digital: visibilitat, reputació, gestió de la privacitat pública i aliena.

I les competències de l’àmbit digital que es treballaran relacionades amb aquests continguts clau:

- CD 2. Utilitzar les aplicacions d’edició de textos, presentacions multimèdia, tractament de dades numèriques per a la producció de documents digitals.
- CD 3. Utilitzar les aplicacions bàsiques d’edició d’imatge fixa, so i imatge en moviment per a produccions de documents digitals
- CD 4. Cercar, contrastar i seleccionar informació digital adequada per al treball a realitzar, tot considerant diverses fonts i mitjans digitals
- CD 5. Construir nou coneixement personal mitjançant estratègies de tractament de la informació amb el suport d’aplicacions digitals.
- CD 6: Organitzar i utilitzar un entorn personal de treball i aprenentatge amb eines digitals per desenvolupar-se en la societat del coneixement.
- CD 7: Participar en entorns de comunicació interpersonal i publicacions virtuals per compartir informació.
- CD 11: Actuar de forma crítica i responsable en l’ús de les TIC, tot considerant aspectes ètics, legals, de seguretat, de sostenibilitat i d’identitat digital.

Competència Personal i Social

Per a aquesta competència es treballaran totes les dimensions: Autoconeixement, Aprendre a aprendre, Participació, i també totes les competències bàsiques d’aquest àmbit.

Per tant, les competències de l'àmbit personal i social que es treballaran són:

- CP 1. Prendre consciència d’un mateix i implicar-se en el procés de creixement personal
- CP 2. Conèixer i posar en pràctica estratègies i hàbits que intervenen en el propi aprenentatge
- CP 3. Desenvolupar habilitats i actituds que permetin afrontar els reptes de l’aprenentatge al llarg de la vida
- CP 4. Participar a l’aula, al centre i a l’entorn de manera reflexiva i responsable

3. Metodologia emprada

El curs està preparat per realitzar les activitats en un ordre lògic seguint l'ordre establert en l'apartat 6 d'aquesta guia i relacionant els continguts exposats als llibres  de cada unitat amb les activitats.

Es podria dir que cada subapartat de cada llibre correspon a una o dues sessions de classe, en funció de com cada professor/a ho vulgui distribuir, on s'exposen els continguts d'aquell apartat per bé que cada professor/a ho ha d'adaptar a les necessitats del grup.

De fet, sigui quin sigui el recurs utilitzat, llibres, activitats, etc. a nivell visual trobarem la informació més teòrica emmarcada en un fons | blau | i trobarem en fons | groc |, quan s'hi escaigui, exemples, més informació, curiositats o reflexions sobre el tema que es tracta, és a dir, allò que potser comentaríem a l'aula relacionat amb els continguts que estem donant.

Les activitats 🧩 també es mostren de manera similar, amb un fons | blanc | on hi ha l'explicació del que s'ha de realitzar a la tasca amb algunes indicacions i, en fons | groc | altres informacions útils per a l'alumnat: més informació, mètode d'avaluació, eines o recursos necessaris, etc.

En tots els mòduls hi ha activitats per fer individualment i en grup que es poden replantejar segons convingui.

S'han planificat també tasques del tipus "pràctiques" que en principi puguin ser realitzables tant al laboratori del centre com des de casa, en la mesura del possible per si s'ha de dur a terme un aprenentatge híbrid. Aquestes activitats s'han de replantejar o reagrupar en funció de si les entregues es faran per grups o individualment. Per defecte l'entrega és individual, ja que cada centre, curs, grup, professorat ha de fer les agrupacions que cregui convenients en funció del seu alumnat.

Algunes tasques es podrien replantejar en format "taller" si es vol aprofitar aquest tipus d'activitat per a fer coavaluació i autoavaluació.

Els recursos o activitats que contenen taules es poden reeditar.

En cada unitat s'han preparat activitats amb restriccions d'accés per permetre fer aquest seguiment i dissenyar diferents itineraris d'aprenentatge configurats des d'un primer moment perquè no es puguin realitzar directament totes les activitats encomanades sinó que es vagin activant a mesura que s'avança en el curs.

És molt important que personalitzeu aquest itinerari d'aprenentatge en funció del vostre alumnat i feu les agrupacions convenients seguint les recomanacions del punt 4 (agrupacions).

ATENCIÓ: Tal com es visualitza el curs en un primer moment pot resultar un lloc molt carregat de recursos, activitats i restriccions. Per tant, i sobretot des del punt de vista de l'alumnat, és molt recomanable que un cop porteu a terme les activitats a l'aula tingueu ocults els mòduls i les activitats o recursos que encara no voleu que l'alumnat pugui veure malgrat que ja tinguin restriccions d'accés.

Cal que el professorat decideixi també si les restriccions d'activitats seran visibles o si seran totalment invisibles fins que no s'hagin completat les restriccions (caldria deixar les activitats amb l'ull barrat activat si es volen mantenir ocultes).

  Quan es mostra l'ull barrat la compleció es mostrarà oculta si l'usuari no compleix aquesta condició.

Per algunes activitats, tant si s'han de dur a terme en un context d'aprenentatge a l'aula com a casa, és recomanable mostrar ja sigui presencialment, mitjançant una gravació de vídeo o per videoconferència, com es realitzaria l'entrega de l'activitat, ja que encara que estigui explicat, pot resultar una mica complex, per exemple, editar una entrada en una base de dades o editar una pàgina d'una activitat wiki.

4. Agrupaments dels alumnes

En cada mòdul trobareu com a mínim una tasca individual i una tasca que es pot realitzar en grup. Totes les tasques es poden adaptar a una opció o l'altra en funció de la tipologia el vostre alumnat o les necessitats del moment segons hi hagi o no la necessitat de treballar-ho en línia.
Dins el curs podeu fer agrupaments de manera que només una persona del grup hagi de fer l'entrega. Per a tal efecte, cal prèviament definir ja des de bon principi grups de treball o fer constar cada alumne/a com si fos un sol grup per ell mateix per poder realitzar després agrupaments diferents en funció de la tasca (vegeu materials Ateneu o l'enllaç al videotutorial, més avall).

Per tal de poder fer un tractament personalitzat de la diversitat i poder fer, d'alguna manera, un itinerari més específic per alumnat amb diferents necessitats educatives així com poder anar treballant cadascú a un ritme diferent, s'han creat activitats amb restriccions d'accés en funció del grup de treball on s'inclogui l'alumnat d'acord amb el seu nivell d'aprenentatge, en funció dels resultats obtinguts en activitats anteriors o en funció del fet o no d'haver vist o realitzat ja activitats anteriors.

En funció del nivell d'aprenentatge podem agrupar les activitats segons aquests grups i agrupacions:

 ==> GRUPS

- Navegants (N) ⚓: per aquell alumnat que necessita suport o activitats de reforç. Es podria dir que és l'alumnat que "navega" però no acaba de saber on "calar" i li cal tenir el rumb més fixat.
- Exploradors/es (E) 🔎: seria el grup genèric o grup ordinari on hi ha l'alumnat que va seguint el ritme normal i fa les activitats planificades pel nivell que correspon i va "explorant" les activitats pel seu compte.
- Investigadors/es (I) 🧪: per a l'alumnat que va una mica més avançat o vol anar més enllà i se li poden encomanar activitats o tasques avançades o complementàries per tal de seguir “investigant”.

 ==> AGRUPACIONS

- Exploradors/es (E): tots els grups d'exploradors de tots els grups generals (grups aula)
- Investigadors/es (I): tots els grups d'investigadors de tots els grups generals (grups aula)
- Exploradors/es + Investigadors/es (EI): aquesta agrupació permet que les activitats pensades per al treball genèric a l'aula es puguin planificar únicament per als que no requereixen activitats de reforç.

En aquest curs s'han definit també grups basats en els grups-classe per deixar-los com a exemple però caldrà adaptar-ho donat que cada grup/centre tindrà noms diferents per als grups i un nombre diferent de grups possibles. Per exemple, si tot un nivell de 4t d'ESO utilitza aquest curs de moodle, podreu triar assignar l'alumnat de 4t als diferents grups incloent-los als grups classe anomenats ESO4A, ESO4B, ESO4C,… cada un lligat al professorat corresponent, i dins cada grup-classe, podeu fer subgrups estables en funció de desdoblaments, per exemple, o grups de treball: ESO4AG1 (alumn1, alumn2, alumn3…). Es poden fer també grups individuals: 4AA1, 4AA2… 4AAn (alumne1 de 4A, etc), per poder crear després agrupaments específics. En aquest cas caldria crear-los posant un nom adient relacionat amb l'activitat, per exemple, si fem agrupaments perquè l'alumnat de 4t A (4A) entregui l'informe de la pràctica 1 (P1) de laboratori (Lab) en grups de 4, podem crear un grup anomenat 4ALabP1 i assignar-hi l'alumnat corresponent (4AA1, 4AA6, 4AA11, 4AA19). De totes formes com Física i Química a 4t d'ESO és optativa a molts centres només hi haurà un grup i es simplifica la creació de grups però sempre podrem fer subgrups com s'ha esmentat a sobre.

5. Recursos necessaris

Per tal que l’alumnat pugui realitzar el lliurament d’activitats i se li pugui proporcionar un seguiment formatiu i avaluatiu caldria:

- Disposar d’usuaris d’accés a moodle per a l'alumnat (amb identificació via usuari o correu electrònic segons les característiques pròpies del centre).

- 📑📊 Que l'alumnat disposi de programes ofimàtics bàsics de programari lliure o en línia: processador de textos, full de càlcul del tipus LibreOffice o OpenOffice o tenir la possibilitat de fer ús de documents compartits dels entorns GSuite for Education o Office 365 (alumnat).

- Per a les activitats cal tenir instal·lat el maquinari JAVA, per altra banda pot ser que no funcionin. Si no es poden visualitzar aquestes activitats cal actualitzar els connectors java o provar de realitzar-les des d'un altre navegador o dispositiu https://www.java.com/es/download/. Amb tot, però, aquestes activitats generalment es poden visualitzar també sense dificultats entrant al moodle des dels navegadors dels dispositius mòbils (smartphones o tauletes), sense que, necessàriament, s'hagi d'instal·lar l'aplicació de moodle.

De totes maneres tots els recursos que fan falta o són recomanables es descriuen en cada activitat o recurs. Com a norma general es farà ús del moodle per al lliurament de tasques o altres activitats similars, responent les activitats en línia o adjuntant fitxers realitzats en editors de text, full de càlcul o pdf o adjuntant algun tipus de captura o imatge de manera que no es requereixi l’autenticació en cap plataforma externa mitjançant l’ús de correu electrònic. Per al lliurament de tasques es recomana format pdf.

6. Fitxes de les activitats

Explicació de cada activitat: es fa grupal, individual, es pot fer a l’aula, ha de ser virtual, com adaptar-la, restriccions, feedback, avaluació…

Tenint en compte que es poden donar moltes casuístiques en les quals les activitats pot ser que s'hagin de dur a terme a l’aula o a casa, és aconsellable, en cada tasca, revisar les recomanacions o observacions de les fitxes per si cal fer modificacions.

A continuació podreu veure totes les activitats que requereixen descripció en format fitxa:

Activitats del bloc: La ciència i el mètode científic

Id | Activitat | Descripció | Tipologia | Format | Temps previst | Agrupaments | Avaluació
A1.1 | Reflexió inicial | Activitat H5P amb qüestions prèvies amb un vídeo de Sherlock Holmes | Introducció | Qüestionari elecció única | 1h. | Individual | No cal ser avaluada.
A1.2 | Qüestionari magnituds i unitats | 4 qüestions generals sobre magnituds i unitats. | General | Qüestionari | 1h. | Individual | Numèrica, dos punt per pregunta, màxim 8 punts. 2 intents. Es poden afegir retroaccions. Autoavaluable.
A1.3 | Canvis d'unitats | Expressar diferents quantitats en altres unitats del Sistema Internacional (SI) | General | Qüestionari. | 1 h. | Individual | Autoavaluable.
A1.4 | Canvis d'unitats amb factors de conversió. | Canvis d'unitats utilitzant factors de conversió, és un qüestionari perquè l'alumnat pugui autoavaluar-se. | General | Qüestionari. | 1h. | Individual | 6 qüestions. Màxim 6 punts. Autoavaluable.
A1.5.1 | Factors de conversió (grup Navegants). | Canvis d'unitats utilitzant factors de conversió, és un qüestionari perquè l'alumnat pugui autoavaluar-se. | Grup "Navegants" per als alumnes que necessitin reforç. | Qüestionari. | 1h. | Individual | 6 qüestions. Màxim 6 punts. Autoavaluable.
A1.5.2 | Tasca factors de conversió (grup Navegants amb qualificació inferior al 60% a l'activitat anterior) | Canvis d'unitats utilitzant factors de conversió, és un qüestionari perquè l'alumnat pugui autoavaluar-se. | Grup "Navegants" per als alumnes que necessitin reforç. | Qüestionari. | 1h. | Individual | 6 qüestions. Màxim 6 punts. Autoavaluable.
A1.5.3 | Factors de conversió (grup Exploradors i Investigadors). | Canvis d'unitats utilitzant factors de conversió, és un qüestionari perquè l'alumnat pugui autoavaluar-se. | Grup "Exploradors" i "Investigadors" per als alumnes que vulguin ampliar. | Qüestionari. | 1h. | Individual | 6 qüestions. Màxim 6 punts. Autoavaluable.
A1.6 | Xifres significatives. | Calcular el perímetre i l'àrea d'un rectangle, tenint en compte les xifres significatives (relació transversal amb matemàtiques). | General | Qüestionari autoavaluable. | 1h. | Individual | 2 qüestions de 5 punts. Màxima 10 punts.
A1.7 | Sensibilitat i escala. | L'alumnat ha de calcular la sensibilitat i l'escala a partir de la mesura de la temperatura d'un termòmetre. | General | Qüestionari autoavaluable. | 1h. | Individual | 2 qüestions de 5 punts. Màxim 10 punts.
A1.8 | Mesures i errors. | Obtenir error absolut i error relatiu de 3 mesures. | General | Qüestionari autoavaluable. | 1h. | Individual | 2 qüestions de 5 punts cadascuna. Màxim 10 punts.
A1.9 | Raonem sobre errors. | Cal que l'alumnat calculi quin és l'error relatiu de cada mesura i els compari per veure quina és més exacta. | General | Qüestionari autoavaluable. | 1h. | Individual | 2 qüestions de 5 punts. Màxim 10 punts.
A1.10 | Experiment científic | Respondre 4 qüestions sobre un experiment basat en els temes 2 i 3. | General | Qüestionari autoavaluable. | 1h. | Individual | 4 qüestions d'1 punt cadascuna. Màxim 4 punts.
A1.11 | Tasca: Laboratori a casa. | Cal que l'alumnat seleccioni un experiment que pugui fer-ho a casa i apliqui les 6 etapes del mètode científic. | General. | Pràctiques a casa (Tasca). | 2h. | Individual | Escala: NA, AS, AN, AE.
A1.12 | Qüestionari mètode científic. | Qüestionari d'autoavaluació (avaluació qualificadora) després de l'avaluació formativa/formadora. | Avaluació qualificadora. | Qüestionari. | 1h. | Individual | Numèrica, un punt per pregunta, màxim 10 punts. Un sol intent. Es poden afegir retroaccions. L'escala es transformarà a NA, AS, AN i AE.
A1.13 | Diari d'aprenentatge. | Cal que l'alumnat seleccioni un concepte, una activitat o qualsevol cosa del tema que els hagi fet pensar i fer una reflexió sobre allò que han après i ho posen al diari d'aprenentatge de tal forma que quedi com a un aprenentatge significatiu que no oblidin mai. | General | Diari | 1h. | Individual | No cal ser avaluat. Escala de dos factors: Cal millorar/Fet.
A1.14 | Prova de síntesi. | Cal que l'alumne/a descarregui un fitxer de text amb una tasca sobre el mètode científic. Pot resoldre'ls sobre el mateix fitxer o imprimir-lo, fer les qüestions i després fer-ne una foto. | Avaluació qualificadora. | Tasca amb fitxer de text. L'entrega està restringida a un fitxer (recomanable pdf). | 1h. | Individual | Escala: NA, AS, AN, AE. Amb rúbrica. Màxim 10 punts.

Activitats del bloc: El moviment dels cossos

Id | Activitat | Descripció | Tipologia | Format | Temps previst | Agrupaments | Avaluació
A2.1 | Reflexió inicial. | Activitat H5P amb qüestions prèvies sobre el vídeo "Dunking Devils Trampoline" | Introducció | H5P | 1h. | Individual | No cal ser avaluada.
A2.2 | Introducció. | 5 qüestions sobre problemes senzills de cinemàtica. És autoavaluable. | General | Qüestionari | 1h. | Individual | Numèrica, 2 punts per pregunta, màxim 10 punts. 2 intents. Es poden afegir retroaccions.
A2.3 | Exemple vida real. | Explicar, a partir d’un exemple de la vida real, la diferència entre l’espai recorregut, el desplaçament fet i la trajectòria seguida per un cos en moviment. | General | Qüestionari resposta oberta. | 1h. | Individual | Escala de dos factors: Cal millorar/Fet.
A2.4 | La gràfica. | Qüestionari autoavaluable sobre interpretació d'una gràfica. | General | Qüestionari. | 1h. | Individual | Escala: NA, AS, AN, AE. Amb guia de qualificació. Màxim 3 punts.
A2.5 | MRU L'autobús. | Problema cinemàtica MRU en format de qüestionari perquè sigui autoavaluable. | General | Qüestionari | 1h. | Individual | Escala: NA, AS, AN, AE. Amb guia de qualificació. Màxim 8 punts.
A2.6 | MRUA El cotxe. | Problema cinemàtica MRUA en format de qüestionari perquè sigui autoavaluable. | General | Qüestionari | 1h. | Individual | Escala: NA, AS, AN, AE. Amb guia de qualificació. Màxim 10 punts.
A2.7.1. | Practiquem gràfics (grup Navegants) | Activitats per al grup de reforç sobre interpretació de gràfiques, és un qüestionari perquè l'alumnat pugui autoavaluar-se. | Grup "Navegants" per als alumnes que necessitin reforç. | Qüestionari | 1h. | Individual | 5 qüestions de 2 punts cadascuna. Màxim 10 punts.
A2.7.2 | Practiquem gràfics (grup Exploradors i Investigadors) | Activitats per als grups d'ampliació sobre interpretació de gràfiques, és un qüestionari perquè l'alumnat pugui autoavaluar-se. | Grup "Exploradors" i "Investigadors" per als alumnes que vulguin ampliar. | Qüestionari | 1h. | Individual | Escala: NA, AS, AN, AE. Amb guia de qualificació. Màxim 10 punts.
A2.8.1. | Practiquem MRU (grup Navegants) | Activitats per al grup de reforç sobre MRU, és un qüestionari perquè l'alumnat pugui autoavaluar-se. | Grup "Navegants" per als alumnes que necessitin reforç. | Qüestionari | 1h. | Individual | 5 qüestions de 2 punts cadascuna. Màxim 10 punts.
A2.8.2 | MRU amb GeoGebra (grup Exploradors i Investigadors) | Activitats per als grups d'ampliació sobre MRU amb GeoGebra, és un qüestionari perquè l'alumnat pugui autoavaluar-se. | Grup "Exploradors" i "Investigadors" per als alumnes que vulguin ampliar. | Qüestionari. | 1h. | Individual | 5 qüestions de 2 punts cadascuna. Màxim 10 punts.
A2.9.1 | Practiquem MRUA (grup Navegants) | Activitats per al grup de reforç sobre MRUA, és un qüestionari perquè l'alumnat pugui autoavaluar-se. | Grup "Navegants" per als alumnes que necessitin reforç. | Qüestionari. | 1h. | Individual | 2 qüestions de 5 punts cadascuna. Màxim 10 punts.
A2.9.2 | MRUA amb GeoGebra (grup Exploradors i Investigadors) | Activitats per als grups d'ampliació sobre MRUA amb GeoGebra, és un qüestionari perquè l'alumnat pugui autoavaluar-se. | Grup "Exploradors" i "Investigadors" per als alumnes que vulguin ampliar. | Qüestionari. | 1h. | Individual | 5 qüestions de 2 punts cadascuna. Màxim 10 punts.
A2.10 | Tasca. Simulador MRU i MRUA. | Cal que l'alumne/a descarregui un fitxer de text amb qüestions sobre el simulador Phet Physics. Pot resoldre'ls sobre el mateix fitxer i fer la tramesa. | General | Tasca amb fitxer de text. L'entrega està restringida a un fitxer (recomanable pdf). | 1h. | Individual | Escala: NA, AS, AN, AE. Amb guia de qualificació. Màxim 10 punts.
A2.11 | Repte: accidents de trànsit. | Activitat per fer en grups petits sobre accidents de trànsit. Els resultats s'hauran de compartir amb tots els companys a la Wiki. | Grupal. Col·laboratiu. | Wiki. | 1h. | Grup petit + Grup gran. | Escala: NA, AS, AN, AE.
A2.12 | STEAM a classe (o a casa) | Activitat STEAM sobre moviment (Universitat Politècnica de Catalunya per a alumnes de 4t d'ESO). L'alumnat ha de compartir els resultats al fòrum. | General | Activitat pràctica amb ús d'aplicació al telèfon mòbil. | 1h. | Individual | Avaluació per part del professorat segons la realització de la tasca i la participació al fòrum. Escala: NA, AS, AN, AE.
A2.13 | Autoavaluació cinemàtica MRU. | Qüestionari d'autoavaluació extern (Edu365.cat) | General | Qüestionari extern. | 1h. | Individual | No necessita ser avaluat. Escala de dos factors: Cal millorar/Fet.
A2.14 | Autoavaluació cinemàtica MRUA. | Qüestionari d'autoavaluació extern (Edu365.cat) | General | Qüestionari extern. | 1h. | Individual | No necessita ser avaluat. Escala de dos factors: Cal millorar/Fet.
A2.15 | Kahoot cinemàtica. | Activitat Kahoot. El professorat haurà de configurar el Kahoot perquè l'alumnat pugui fer-ho a casa seva o a classe (segons convingui). | Opcional. Ludificació. | Kahoot. | 1h. | Individual i/o grupal (segons sigui a casa o a classe). | No cal ser avaluada.
A2.16 | Tasca: Laboratori a casa. | Cal que l'alumnat seleccioni dos experiments de l'arxiu adjunt que pugui fer a casa i fer la tramesa. | General | Pràctiques a casa (Tasca). | 2h. | Individual | Escala: NA, AS, AN, AE.
A2.17 | Qüestionari el moviment dels cossos. | Qüestionari autoavaluable de 10 qüestions. Avaluació qualificadora després de l'avaluació formativa/formadora. | Avaluació qualificadora. | Qüestionari. | 1h. | Individual | 10 qüestions d'un punt cadascuna. Màxima 10 punts.
A2.18 | Diari d'aprenentatge. | Cal que l'alumnat seleccioni un concepte, una activitat o qualsevol cosa del tema que els hagi fet pensar i fer una reflexió sobre allò que han après i ho posen al diari d'aprenentatge de tal forma que quedi com a un aprenentatge significatiu que no oblidin mai. | General | Diari. | 2h. | Individual | No cal ser avaluat. Escala de dos factors: Cal millorar/Fet.
A2.19 | Prova de síntesi. | Cal que l'alumne/a descarregui un fitxer de text amb una tasca sobre el moviment. Pot resoldre'ls sobre el mateix fitxer o imprimir-lo, fer les qüestions i després fer-ne una foto. | Avaluació qualificadora. | Tasca amb fitxer de text. L'entrega està restringida a un fitxer (recomanable pdf). | 2h. | Individual | Escala: NA, AS, AN, AE. Amb rúbrica. Màxim 10 punts.

Activitats del bloc: Les forces i l'univers

Id | Activitat | Descripció | Tipologia | Format | Temps previst | Agrupaments | Avaluació
A3.1 | Reflexió inicial. | Activitat H5P amb qüestions prèvies amb un vídeo sobre el primer aterratge a la Lluna. | Introducció | H5P | 1h. | Individual | No cal ser avaluada.
A3.2 | Introducció. | 10 qüestions sobre els conceptes bàsics de les forces i l'univers. No està temporitzat. És autoavaluable. | General | Qüestionari | 1h. | Individual | Numèrica, un punt per pregunta, màxim 10 punts. 2 intents. Es poden afegir retroaccions.
A3.3 | Tasca: Simulador Llei de Hooke. | Cal que l'alumne/a descarregui un fitxer de text amb qüestions sobre el simulador Phet Physics. Pot resoldre'ls sobre el mateix fitxer i fer la tramesa. | General | Tasca amb fitxer de text. L'entrega està restringida a un fitxer (recomanable pdf). | 1h. | Individual | Escala: NA, AS, AN, AE. Amb guia de qualificació. Màxim 10 punts.
A3.4 | Tasca: simulador força gravitatòria. | Cal que l'alumne/a descarregui un fitxer de text amb qüestions sobre el simulador Phet Physics. Pot resoldre'ls sobre el mateix fitxer i fer la tramesa. | General | Tasca amb fitxer de text. L'entrega està restringida a un fitxer (recomanable pdf). | 1h. | Individual | Escala: NA, AS, AN, AE. Amb guia de qualificació. Màxim 10 punts.
A3.5 | Qüestionari autoavaluació força gravitatòria. | Qüestionari d'autoavaluació extern (Edu365.cat) | General | Qüestionari extern. | 1h. | Individual | Escala de dos factors: Cal millorar/Fet.
A3.6 | El camió. | Resolució d'un problema sobre acceleració i força d'un camió en format qüestionari perquè pugui ser autoavaluable. | General | Qüestionari | 1h. | Individual | 2 qüestions de 5 punts cadascuna. Màxim 10 punts.
A3.7 | El cotxe. | Resolució d'un problema sobre acceleració i força d'un cotxe en format qüestionari perquè pugui ser autoavaluable. | General | Qüestionari. | 1h. | Individual | 2 qüestions de 5 punts cadascuna. Màxim 10 punts.
A3.8.1 | Practiquem més forces (Navegants) | Activitats per al grup Navegants, és un qüestionari perquè l'alumnat pugui autoavaluar-se. | Grup "Navegants" per als alumnes que necessitin reforç. | Qüestionari | 1h. | Individual | 5 qüestions de 2 punts cadascuna. Màxim 10 punts.
A3.8.2 | Practiquem més forces (Exploradors i Investigadors). | Activitats per als grups Exploradors i Investigadors, és un qüestionari perquè l'alumnat pugui autoavaluar-se. | Grup "Exploradors" i "Investigadors" per als alumnes que vulguin ampliar | Qüestionari. | 1h. | Individual | 4 qüestions de 2 punts cadascuna. Màxim 8 punts.
A3.9.1 | Practiquem forces i moviments (Navegants). | Activitats per al grup de Navegants, és un qüestionari perquè l'alumnat pugui autoavaluar-se. | Grup "Navegants" per als alumnes que necessitin reforç. | Qüestionari. | 1h. | Individual | 4 qüestions de 2 punts cadascuna. Màxim 8 punts.
A3.9.2 | Forces amb GeoGebra (Exploradors i Investigadors) | Activitats per als grups Exploradors i Investigadors, és un qüestionari perquè l'alumnat pugui autoavaluar-se. | Grup "Exploradors" i "Investigadors" per als alumnes que vulguin ampliar. | Qüestionari | 1h. | Individual | 5 qüestions de 2 punts cadascuna. Màxim 10 punts.
A3.10 | Tasca: simulador forces i moviment. | Cal que l'alumne/a descarregui un fitxer de text amb qüestions sobre el simulador Phet Physics. Pot resoldre'ls sobre el mateix fitxer i fer la tramesa. | General | Tasca amb fitxer de text. L'entrega està restringida a un fitxer (recomanable pdf). | 2h. | Individual | Escala: NA, AS, AN, AE. Amb guia de qualificació. Màxim 10 punts.
A3.11 | STEAM a classe (o a casa). | Activitat STEAM sobre les forces (Universitat Politècnica de Catalunya per a alumnes de 4t d'ESO). L'alumnat ha de compartir els resultats al fòrum. | General | Activitat pràctica amb ús d'aplicació al telèfon mòbil. | 1h. | Individual | Avaluació per part del professorat segons la realització de la tasca i la participació al fòrum. Escala: NA, AS, AN, AE.
A3.12 | Qüestionari autoavaluació dinàmica. | Qüestionari d'autoavaluació extern (Edu365.cat) | General | Qüestionari extern. | 1h. | Individual | Escala de dos factors: Cal millorar/Fet.
A3.13 | Kahoot les forces. | Activitat Kahoot. El professorat haurà de configurar el Kahoot perquè l'alumnat pugui fer-ho a casa seva o a classe (segons convingui). | Opcional. Ludificació. | Kahoot. | 1h. | Individual i/o grupal (segons sigui a casa o a classe). | No cal ser avaluada.
A3.14 | Tasca: Laboratori a casa. | Cal que l'alumnat seleccioni dos experiments de l'arxiu adjunt que pugui fer a casa i fer la tramesa. | General | Pràctiques a casa (Tasca). | 2h. | Individual | Escala: NA, AS, AN, AE.
A3.15 | Qüestionari les forces i l'univers. | Qüestionari autoavaluable de 10 qüestions. Avaluació qualificadora després de l'avaluació formativa/formadora. | Avaluació qualificadora. | Qüestionari. | 1h. | Individual | 10 qüestions d'un punt cadascuna. Màxima 10 punts.
A3.16 | Diari d'aprenentatge. | Cal que l'alumnat seleccioni un concepte, una activitat o qualsevol cosa del tema que els hagi fet pensar i fer una reflexió sobre allò que han après i ho posen al diari d'aprenentatge de tal forma que quedi com a un aprenentatge significatiu que no oblidin mai. | General | Diari. | 2h. | Individual | No cal ser avaluat. Escala de dos factors: Cal millorar/Fet.
A3.17 | Prova de síntesi. | En aquesta tasca l'alumnat ha de desenvolupar un producte audiovisual (preferentment un vídeo) on expliquin les 3 lleis de Newton posant exemples amb objectes propers (qualsevol objecte que tinguin a casa seva) | Avaluació qualificadora. | Tasca amb fitxer de text. L'entrega està restringida a un fitxer (recomanable pdf). | 2h. | Individual | Escala: NA, AS, AN, AE. Amb guia de qualificació. Màxim 10 punts.

7. Avaluació

L’avaluació es farà fent el seguiment de les diferents activitats i ús dels recursos plantejats. Pràcticament la totalitat d’activitats planificades es podrà avaluar fent un seguiment qualitatiu o quantitatiu, i en molts casos es podrà donar retroacció en línia de les activitats proposades encara que siguin autoavaluables.

En alguns casos, es proporcionaran guies d’avaluació o rúbriques d’avaluació per poder facilitar la tasca i també es podrà treballar en alguna activitat en forma de taller per a poder coavaluar l’activitat dels companys. Es triarà diferents mètodes de qualificació, doncs, en funció de la complexitat o del pes de l’activitat d'acord amb l’assoliment de les competències.

És recomanable revisar de quina manera es durà a terme l'avaluació o la qualificació de cada activitat abans de realitzar-la i modificar-la segons sigui adient d'acord amb la tipologia d'alumnat i el que vulguem perseguir o aconseguir en realitzar cada una de les activitats i si volem donar-hi o no retroacció.

La retroacció de les activitats és molt important de cara a la funció avaluativa i cal anar fent-la en les diferents activitats en la mesura del possible per tal que l'alumnat rebi un retorn de les seves activitats en cas d'haver de dur-se a terme l'aprenentatge en línia. En general el curs no presenta retroaccions concretes excepte en el cas de donar respostes vàlides a enunciats o problemes. Algunes activitats, les considerades més bàsiques en cada tema, s'avaluen fent ús de guies d'avaluació o rúbriques de forma que l'alumne/a sàpiga què se li demana en l'activitat i com s'avaluarà. Algunes activitats, com heu vist, es plantegen per atendre la diversitat de l’alumnat i, per tant, seran accessibles segons els criteris pertinents.

Respecte a les qualificacions es pot fer ús del llibre de qualificacions de Moodle:

- Cada mòdul dels 3 mòduls està valorat en un 30%
- El 10% restant correspon a les activitats complementàries que inclouen els diaris d'aprenentatge.
- Les pràctiques, dins cada mòdul, representen un 20% de les activitats.

Cada professor/a pot modificar les qualificacions de cada activitat segons consideri, fent ús d'escales, qualificacions numèriques o qualificacions avançades. Es podria fins i tot deixar cada activitat sense qualificació i que únicament serveixi per avaluar i donar retroacció a l'alumne. El professor/a ha de valorar si tenir presents aquestes consideracions.

Teniu més informació sobre com treballar amb el llibre de qualificacions en aquest vídeo:

Play Video

Vídeo Moodle Docents - Llibre de Qualificacions, Categories i Escales dins del canal EIX-Moodle del Departament d'Educació.

Criteris d’avaluació

Els criteris d’avaluació recollits al Decret 187/2015 DOGC  (p164) que es treballaran el primer trimestre i que, per tant, aniran implícits en les diferents activitats a dur a terme, són els 9 primers, i són els següents:

1. Identificar els trets característics dels processos implicats en l’elaboració i validació del coneixement científic, a partir de casos històrics i de l’anàlisi de publicacions de temàtica científica.
2. Planificar i dur a terme una recerca experimental per resoldre problemes científics senzills, que comportin la realització de totes les fases del procés d’investigació i comunicar el procés i els resultats mitjançant un informe escrit i una presentació en públic.
3. Realitzar i interpretar representacions gràfiques de processos químics o físics a partir de taules de dades i de les lleis o principis involucrats.
4. Justificar el caràcter relatiu del moviment i la necessitat d’un sistema de referència i de vectors per descriure’l adequadament, i aplicar-ho a la representació dels diversos tipus de desplaçament.
5. Descriure de forma qualitativa les característiques principals (posició, velocitat i acceleració) de diversos tipus de moviment a partir de l’anàlisi de les gràfiques.
6. Resoldre problemes de moviments rectilinis i circulars, utilitzant una representació esquemàtica amb les magnituds vectorials implicades expressant els resultats en unitats del SI.
7. Elaborar i interpretar gràfiques que relacionin les variables del moviment partint d’experiències de laboratori o d’aplicacions virtuals interactives i relacionar els resultats obtinguts amb les equacions matemàtiques que vinculen aquestes variables.
8. Utilitzar les lleis de Newton per justificar, en casos quotidians, la relació entre les forces que actuen sobre un cos i les característiques del seu moviment, incloent-hi el cas de l’equilibri.
9. Interpretar de forma senzilla els moviments dels astres i de les naus espacials, així com alguns dels problemes que comporten.